কথাঃ গাজী মাজহারুল আনোয়ার  সুরঃ আনোয়ার পারভেজ    জয় বাংলা, বাংলার জয়,  হবে হবে হবে, হবে নিশ্চয়  কোটি প্রাণ একসাথে জেগেছে অন্ধরাতে  নতুন সূর্য ওঠার এই তো সময়।।    বাংলার প্রতি ঘরে ভরে দিতে চাই মোরা অন্নে  আমাদের রক্ত টগবগ দুলছে মুক্তির দৃপ্ত তারুণ্যে  নেই ভয়, হয় হোক রক্তের প্রচ্ছদ পট  তবু করিনা করিনা করিনা ভয়।।    অশোকের ছায়ে যেন রাখালের বাঁশরী  হয়ে গেছে একেবারে স্তদ্ধ  চারিদিকে শুনি আজ নিদারুণ হাহাকার  আর ওই কান্নার শব্দ।    শাসনের নামে চলে শোষণের সুকঠিন যন্ত্র  বজ্রের হুঙ্কারে শৃঙ্খল ভাঙ্গতে সংগ্রামী জনতা অতন্দ্র  আর নয়, তিলে তিলে বাঙালীর এই পরাজয়  আমি করিনা করিনা করিনা ভয়।।    ভূখা  আর বেকারের মিছিলটাকে যেন ওই  দিন দিন শুধু বেড়ে যাচ্ছে  রোদে পুড়ে জলে ভিজে অসহায় হয়ে আজ  ফুটপাতে তারা ঠাঁই পাচ্ছে।    বারবার ঘুঘু এসে খেয়ে যেত দেবনা তো আর ধান  বাংলার দুশমন তোষামুদী চাটুকার  সাবধান, সাবধান, সাবধান  এই দিন, সৃষ্টির উল্লাসে হবে রঙীন  আর মানিনা, মানিনা কোন সংশয়।।    মায়েদের বুকে আজ শিশুদের দুধ নেই  অনাহারে তাই শিশু কাঁদছে  গরীবের পেটে আজ ভাত নেই ভাত নেই  দ্বারে দ্বারে তাই ছুটে যাচ্ছে।    মা-বোনেরা পরণে কাপড়ের লেশ  নেই  লজ্জায় কেঁদে কেঁদে ফিরছে  ওষুধের অভাবে প্রতিটি ঘরে ঘরে,  রোগে শোকে ধুকে ধুকে মরছে  অন্ন চাই, বস্ত্র চাই, বাঁচার মত বাঁচতে চাই  অত্যাচারী শোষকদের আজ  মুক্তি নাই, মুক্তি নাই , মুক্তি নাই।